《赠陈侯一首》
宋代·饶节

古人已朽不可作，长安年少多岳岳。太官五斗仅代耕，舒缓养高简然诺。

陈侯气稳天机精，心胸开霁脱检绳。只今冠佩奉朝请，折节重士身自轻。

主人斗酒相逢迎，金尊玉槃红烛明。黄花开彻秋未了，残月挂檐霜气清。

气吞百吏不足数，滑稽巧中一座倾。座客未用喜且愕，陈侯吏事复不恶。

簿书狱讼谈笑了，盗贼骨惊吏胆落。至今鲁山驾车处，会使齐儿畏朱博。

方今天子坐明堂，指麾夷狄如驱羊。安得吏师如侯者，上应列宿布四方，政治岂但几成康。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。